L'exposició "Per l'Alt Pirineu i Aran, som-hi", que la Generalitat de Catalunya va mostrar en una carpa a la Fira de Primavera de Tremp, el 8 i 9 de maig, va posar a l'abast dels visitants bona part d'aquestes actuacions
L'exposició "Per l'Alt Pirineu i Aran, som-hi", que la Generalitat de Catalunya va mostrar en una carpa a la Fira de Primavera de Tremp, el 8 i 9 de maig, va posar a l'abast dels visitants bona part d'aquestes actuacions.
En la carpa hi havia els estands de set organismes i departaments diferents de la Generalitat, que representen la presència més important de l'Administració catalana que hi ha hagut fins ara a la fira.
Els darrers anys han millorat les infraestructures, la xarxa viària i la de camins, els serveis educatius i els sanitaris.
També hi ha hagut un important increment de places assistencials i d'equipaments culturals i esportius.
Atesos els efectes de la crisi, s'han destinat ajudes a les empreses en el marc de la 3a convocatòria del Pla d'Iniciatives de Dinamització Comarcal, que gestiona el Departament de la Presidència.
A l'Alt Pirineu i Aran, el Govern construirà l'Hospital de la Cerdanya, que serà el primer centre de la Unió Europea que atendrà pacients procedents de dues bandes de la frontera.
L'hospital estarà acabat d'aquí a dos anys, tindrà 68 llits i capacitat per atendre 35.000 persones.
Aquest centre oferirà atenció especialitzada en traumatologia, cirurgia general, pediatria, ginecologia, medicina interna i obstetrícia, entre d'altres serveis.
A més, evitarà que els usuaris s'hagin de desplaçar sovint a Lleida o a Barcelona per fer visites mèdiques.
La inversió per a l'hospital serà de 32 milions d'euros.
També s'han destinat 3,3 milions d'euros per crear 403 places de residències i 108 de centres de dia a la regió, s'hi ha construït la residència per a gent gran Sant Antoni de Vielha, s'ha ampliat i millorat la del Pont de Suert i se'n preveuen de noves a Sort i a la Seu d'Urgell.
A Oliana s'han creat 15 noves places a la Llar Residència de Malalts Mentals i 5 més a la Seu d'Urgell.
L'Alt Pirineu i Aran és el territori de Catalunya amb una població més dispersa.
Una bona part de la inversió s'ha destinat a la variant d'Esterri d'Àneu-València d'Àneu.
Uns altres 30 milions d'euros s'han invertit en la millora de la línia de FGC entre Lleida i la Pobla de Segur, la creació de 9 nous serveis de transport públic i la prolongació d'una línia d'autobús per connectar el territori amb l'aeroport del Prat de Llobregat.
Els darrers anys s'han adjudicat les obres per a reobrir l'aeròdrom de la Seu d'Urgell, que suposarà una inversió d'1,9 milions d'euros, i s'està tramitant el projecte per construir-ne un de nou a Tremp.
I pel que fa l'àmbit agrícola, el Govern ha impulsat un pla de sanejament de l'aigua i obres per millorar l'abastament a les sis comarques per un import de 27 milions d'euros.
Una de les obres cabdals ha estat el nou Palau de Justícia de l'Aran, a Vielha e Mijaran, que millora l'atenció al ciutadà, amb unes instal·lacions que incorporen les darreres tecnologies.
El Palau de Justícia de l'Aran acull el Jutjat de Primera Instància i Instrucció, amb sala de vistes i també el Registre Civil, les dependències per a la fiscalia, els metges forenses, els advocats i procuradors, els equips tècnics, l'arxiu i la zona de detinguts.
El cost de l'obra ha estat de 536.263 euros.
Els visitants també van trobar a l'exposició tota la informació sobre la tasca de recuperació del patrimoni arquitectònic que s'ha fet en aquesta àrea.
S'hi destaca la restauració de l'església de Santa Maria de Taüll, a la Vall de Boí, declarada patrimoni mundial.
Durant aquest temps també s'ha restaurat la de Santa Maria de Cardet, la de Santa Maria d'Arties i actualment es treballa en la restauració de la Col·legiata de Santa Maria de Gerri de la Sal.
A l'espai de la Generalitat a la Fira de la Primavera de Tremp hi havia els estands de la Delegació Territorial del Govern, del Departament de la Vicepresidència; de Prodeca, del Departament d'Agricultura, Alimentació i Acció Rural; de l'Incasòl i l'Institut Geològic de Catalunya, del Departament de Política Territorial i Obres Públiques; dels Mossos d'Esquadra, del Departament d'Interior, Relacions Institucionals i Participació, i dels departaments de Salut i de Treball.